**О Б Р А З Л О Ж Е Њ Е**

**I. Уставни основ**

Уставни основ за доношење Закона о изменама и допунама Закона о запаљивим и горивим течностима и запаљивим гасовима садржан је у члану 97. став 1. тачка 9 Устава Републике Србије („Службени гласник РС”, број 89/06), којим се утврђује да Република Србија између осталог, уређује и обезбеђује одрживи развој, систем заштите и унапређења животне средине, заштиту и унапређивање биљног и животињског света, производњу, промет и превоз оружја, отровних, запаљивих, експлозивних, радиоактивних и других опасних материја.

**II. Разлози за доношење**

Доношењем Закона о о запаљивим и горивим течностима и запаљивим гасовима („Службени гласник Републике Србије“ бр. 54/15) обезбеђени су механизми за решавање проблема у овој области у складу са савременим техничким достигнућима и прописима Европске Уније. У циљу повећања ефикасности и степена безбедности лица и имовине са аспекта заштите од пожара и експлозија законом је свеобухватно регулисана област обезбеђења услова приликом постављања, изградње, реконструкције, адаптације и санације, као и приликом коришћења постројења и објеката за производњу, прераду, складиштење, држање и промет запаљивих и горивих течности и запаљивих гасова, као и спровођење надзора над овим мерама. Оцена је да је такав Закон свеукупно имао позитиван ефекат на привреду, да је допринео побољшању процеса изградње, као и да је домаћим и страним инвеститорима послата порука да тако измењен законодавни оквир представља позив да се интензивније инвестира у Републику Србију.

Доношењем овог закона на снази су у Закону о експлозивним материјама, запаљивим течностима и гасовима („Сл. гласник СРС” бр. 44/77, 45/85 и 18/89 и „Сл. гласник СРС” бр. 53/93, 67/93, 48/94 и 101/05) остале да важе само одредбе у делу којим се уређује област експлозивних материја.

Од доношења наведеног Закона су протекле четири године што је довољан период времена да се претходне измене тестирају у пракси и да се из истих изведе закључак о томе у ком смеру треба даље иновирати Закон како би се одређени концепти изменили, унапредили, односно поправили те како би се предвидела одређена нова решења.

Имајући у виду да је, због потреба усклађивања националног законодавства са правним тековинама ЕУ у оквиру преговара о приступању ЕУ и транспоновања Директива о експлозивима за цивилну употребу и Директива о пиротехничким производима, израђен нови Закон о експлозивним материјама било је неопходно извршити измене Закона о заштити од пожара, које су неминовно утицале и на потребу за изменом овог закона.

Такође због измена Закона о планирању и изградњи и подзаконских аката донетих на основу овог закона, доношења Закона о рударству и геолошким истраживањима потребно је даље иновирати Закон и извршити међусобна усаглашавања ових закона у области планирања и изградње објеката. Да поменемо само неке од потребних измена које су продукт анализе праксе: одређена прецизирања везано за поступак издавања услова за изградњу и безбедно постављање објеката за складиштење запаљивих и горивих течности и запаљивих гасова који се издају у обједињеној процедури, као и за поступак одобрења локације објеката који су предмет озакоњења према посебном закону који уређује озакоњење односно објеката који се у смислу закона којим се уређује рударство сматрају рударским објектима, прецизније и јасније дефинисање објеката за које се не издају услови односно одобрење локације у складу са овим законом, одређена прецизирања у области израде техничке документације за потребе изградње објеката, затим измене везане за поступак вршења надзора из области заштите од пожара, као и одређене нужне исправке у појединим члановима.

Одређене измене закона нужне су због проблема у поступању полицијских службеника приликом вршења надзора над применом и спровођењем мера утврђених овим законом и ради усаглашавања са Законом о полицији, а имајући у виду да се одредбе Закона о инспекцијском надзору не односе на поступање и послове полиције.

Програмом за поједностављење административних поступака и регулативе „е-ПАПИР“ утврђен је четврти квартал 2019. године као крајњи рок за измене закона које су проистекле из препорука за оптимизацију административних поступака.

Неке од наведених измена не само да су пожељне већ су и нужне, будући да су се одређена законска решења показала као неадекватна те нису ретки случајеви када надлежни органи различито тумаче законске одредбе и стварају неуједначену праксу.

**III. Објашњење основних правних института и појединачних решења**

Одредбама члана 1. Нацрта закона о изменама и допунама Закона о запаљивим и горивим течностима и запаљивим гасовима извршено је прецизирање појма „запаљива течност“ одређеног у члан 3. Закона о о запаљивим и горивим течностима и запаљивим гасовима у циљу усаглашавања са Правилником о техничким нормативима за безбедност од пожара и експлозија постројења и објеката за запаљиве и горивe течности и о ускладиштавању и претакању запаљивих и горивих течности („Службени гласник РС“, број 114/17).

Чланом 2. Нацрта закона којим се мења и допуњује члан 6. Закона извршена је измена одредби у погледу надлежности за издавање услова за изградњу и безбедно постављање односно локацију објеката за складиштење запаљивих и горивих течности и запаљивих која ће сада бити усаглашена са предложеним одредбама у Нацрту закона о изменама и допунама закона о заштити од пожара. Наведеним чланом извршено је прецизније и јасније дефинисање објеката за које се не издају услови односно одобрење локације у складу са овим законом због недоумица које су настале у пракси током примене закона.

Чланом 3. Нацрта закона којим се допуњује члан 7. Закона прецизира се начин прибављања одређених докумената од стране органа надлежног за заштиту од пожара, што је проистекло из препорука за оптимизацију административних поступака утврђено Програмом за поједностављење административних поступака и регулативе „е-ПАПИР“ .

У члану 4. Нацрта закона којим се мења и допуњује члан 9. Закона појашњена је одредба због недоумица које су настале у пракси током примене закона и извршено њено усаглашавање са предложеним одредбама у Нацрту закона о изменама и допунама закона о заштити од пожара.

У члану 5. Нацрта закона којим се мења члан 21. Закона извршено је прецизирање због недоумица које су настале у пракси током примене закона.

У члану 6. Нацрта закона којим се мења чл. 27. став 3. Закона о запаљивим и горивим течностима и запаљивим гасовима извршено је прецизирање у делу инсталација за заштиту од пожара које се контролишу.

У чл. 7, 8. и 9. Нацрта закона предложена је измена у делу вршења надзора ради терминолошког усаглашавања и усаглашавања закона са Законом о полицији, а имајући у виду да се одредбе Закона о инспекцијском надзору не односе на поступање и послове полиције.

Члановима 10, 11, 12. и 13. Нацрта закона измењене су и додате нове казнене одредбе, као последица измењених или нових одредби закона. За поједине прекршаје уведена је новчана казна у фиксном износу да би се кроз издавање прекршајних налога омогућио ефикаснији систем кажњавања и растеретили судски органи.

Чланом 14. Нацрта закона прописано је ступање на снагу Закона осмог дана од дана објављивања у „Службеном гласнику Републике Србије“.

**IV. Финансијска средства потребна за спровођење овог закона**

За спровођење овог закона нису потребна додатна финансијска средства из буџета.